Iz Hude jame, masovnog komunističkog gubilišta iz vremena poraća smještenog u napuštenom rudniku kod Celja u Sloveniji, do sada su iskopani posmrtni ostaci 1420 žrtava, objavilo je slovensko državno povjerenstvo za prešućene masovne grobnice kojih je do sada u toj državi otkriveno više od 600.



Dugo je trajalo dok nismo našli zajednički odgovor kako najdostojnije pokopati žrtve, kazala je na konferenciji za novinare u povodu osme obljetnice otkrivanja te masovne grobnice Dragica Bac iz ministarstva za rad, obitelj i socijalna pitanja.



Do sada su u napuštenim rudničkim jamama našli 1420 žrtava komunističkih partizana, a 778 posmrtnih ostataka do sada je preneseno i simbolički na državnoj komemorativnoj svečanosti pokopano na spomen-groblju Dobrava kod Maribora.



Sada se od kostiju žrtava koje se još nalaze u Hudoj jami uzimaju uzorci kostiju radi moguće DNK analize, a uskoro bi i te žrtve morale biti pokopane, također na mariborskom groblju.



Većina žrtava bila je starija od 20 godina i prije usmrćenja bila im je oduzeta odjeća, no prema nekim ostacima, može se zaključiti da su žrtve pokopane u Hudoj jami bili Hrvati, ali i Slovenci, te pripadnici nekih drugih naroda, rekli su antropologinja Petra Leben Selja i arheolog Uroš Košir koji su sudjelovali u novoj ekshumaciji dijela žrtava, započetoj u kolovozu prošle godine.



Članovi državnog povjerenstva za žrtve poraća ne znaju koliko je žrtava ukupno u Hudoj jami, no prije su se iznosile pretpostavke da ih je od tri do pet tisuća. Otvoreno o stratištima u Sloveniji: Zastrašujući sustav upućuje na vrh tadašnje vlasti